**Ενεργειακός σχεδιασμός κτηρίων και Αρχιτεκτονική**

**Γιάννης Ρωμάνος, αρχιτέκτων**

**Γραφείο Μελετών Αλέξανδρου Ν. Τομπάζη Α.Ε.**

**Μονεμβασίας 27, 151 25 Πολύδροσο Αμαρουσίου**

**Τηλ.: 210 6800690, Email: yiannisromanos**[**@tombazis.com**](http://@tombazis.com)**, Web:** [**www.tombazis.com**](http://www.tombazis.com)

**Περίληψη εισήγησης**

**Το παρελθόν**

Παραδοσιακά η ανώνυμη αρχιτεκτονική εφάρμοζε τις αρχές του βιοκλιματικού σχεδιασμού σχεδόν από ένστικτο. Τα κτήρια προσαρμόζονταν στην τοποθεσία, στην εποχή, στις κλιματικές συνθήκες και σε τόσα άλλα, γιατί ήταν ζωτικής σημασίας να μην γίνει λάθος. Γενιά τη γενιά οι άνθρωποι μάθαιναν από τα λάθη του παρελθόντος με αποτέλεσμα να καταλήξουν σε κτήρια και οικισμούς πλήρως προσαρμοσμένους στις εκάστοτε τοπικές συνθήκες.

Η παγκοσμιοποίηση, αλλά και η διαθεσιμότητα φθηνής ενέργειας σιγά σιγά άλλαξε τις ισορροπίες. Μας έδωσε τη δυνατότητα να απομακρυνθούμε από το λογικό –το οικο-λογικό– και να πειραματιστούμε ελεύθερα και χωρίς περιορισμούς, με τα γνωστά καταστροφικά αποτελέσματα. Η πρώτη πετρελαϊκή κρίση ταρακούνησε τους αρχιτέκτονες και τους μηχανικούς και στις αρχές της δεκαετίας του ‘70 βλέπουμε τα πρώτα παραδείγματα «ηλιακής» αρχιτεκτονικής. Με τον καιρό όμως έγινε σαφές ότι δεν είναι μόνο ο ήλιος που πρέπει να λάβουμε υπ’ όψιν στο σχεδιαμό, αλλά και μια σειρά άλλων, εξίσου καθοριστικών παραγόντων.

**Το Παρόν**

Από το θέμα της εξοικονόμησης ενέργειας περάσαμε έτσι σε γενικότερους προβληματισμούς που αφορούν στην εξοικονόμηση πόρων γενικότερα, στην προστασία του περιβάλλοντος, στην ποιότητα του αέρα που αναπνέουμε, σε μια ευρύτερα εννοούμενη ποιότητα ζωής.

Κατά το σχεδιασμό εξετάζουμε μια σειρά από παράγοντες, τους οποίους έχουμε ομαδοποιήσει σε έναν «δεκάλογο» του βιοκλιματικού σχεδιασμού που θα παρουσιαστεί με εκτενείς αναφορές σε παραδείγματα έργων.

**Το Μέλλον**

Οφείλουμε να αντλήσουμε μαθήματα από τη μελέτη του παρελθόντος, όχι μόνο για να μην επαναλάβουμε τα ίδια λάθη, αλλά για να συνθέσουμε με δημιουργικό τρόπο παλιές αξίες με τη γνώση και τα μέσα που έχουμε σήμερα στη διάθεσή μας. Ο βιοκλιματικός σχεδιασμός πρέπει να γίνει αναπόσπαστο τμήμα της συνθετικής διεργασίας σε κάθε νέο έργο. Ωστόσο πολύ περισσότερο –δεδομένου ότι πλέον πάνω από το 50% του πληθυσμού της γης ζει σε αστικό περιβάλλον– πρέπει να αναλογιστούμε εάν και πώς τα μαθήματα που έχουμε αποκομίσει από τη βιοκλιματική προσέγγιση σε μικρή κλίμακα (επίπεδο κτηρίου) μπορούν να εφαρμοστούν σε πολύ μεγαλύτερη κλίμακα (επίπεδο πόλης) προκειμένου να εξυπηρετήσουν μεγαλύτερα κοινωνικά σύνολα.

**Σύντομο Βιογραφικό Σημείωμα**

Ο Γιάννης Ρωμάνος είναι απόφοιτος της Αρχιτεκτονικής Σχολής του Πανεπιστημίου Cornell της Νέας Υόρκης (1990). Για δύο χρόνια εργάστηκε στο Λονδίνο στο γραφείο Skidmore Owings & Merill (SOM), ενώ από το 1993 εργάζεται στο Γραφείο Μελετών Αλέξανδρου Ν. Τομπάζη. Σήμερα είναι μέλος του Διοικητικού Συμβουλίου του γραφείου. Έχει συντονίσει ως αρχιτέκτων έργου πολλά έργα κάθε κλίμακας, με σημαντικότερα την Ολοκλήρωση του Μεγάρου Μουσικής Αθηνών (1998-2008), το Πολυκεντρικό Μουσείο Βεργίνας (2005-2012), το τουριστικό συγκρότημα Navarino Dunes στην περιοχή Ρωμανός της Πύλου (2004-2010) κ.α. Έχει επίσης παράσχει υπηρεσίες τεχνικού συμβούλου για περιοχές υπό ανάπτυξη, κυρίως στον τουριστικό και οικιστικό τομέα. Μετά από μια πορεία είκοσι ετών στο γραφείο στοχεύει σήμερα στην εξέλιξη των αρχών του βιοκλιματικού σχεδιασμού που χαρακτηρίζουν τα έργα του γραφείου.